Et enigt nævningeting har i dag kendt 65-årig mand skyldig i at have slået kvinde ihjel med knivstik i halsen. Dom afsiges i dag eller i morgen.

En trist retssag er ved at finde sin ende, efter et enigt nævningeting i dag har kendt en 65-årig mand skyldig i manddrab på 70-årig kvinde den 24. oktober sidste år. - Retten har fundet manden skyldig i henhold til anklageskriftet, og han skal derfor dømmmes for manddrab, fortæller anklager i sagen, Mathias Andersen, Nordjyllands Politi. Kvinden blev stukket to gange i halsen med en kniv, som den 65-årige kort forinden havde købt i et nærliggende supermarked. Retssagen har kørt den seneste uges tid ved Retten i Hjørring, og anklager og forsvarer procederer fra klokken 13, og ifølge anklageren kan retten afsige dom senere i eftermiddag. Den 65-årige har allerede erkendt, at han stak kvinden to gange i halsen, da han sad i hendes bil på Teglgårdsvej. Op til episoden havde kvinden følt sig truet af manden, som hun havde haft et forhold til tidligere, og et polititilhold skulle forhindre manden i at opsøge hende. På trods af polititilholdet henvendte den 65-årige mand sig til den 70-årige kvinde på Føtex’ parkeringsplads i Frederikshavn om eftermiddagen den 24. oktober sidste år. Kort forinden havde han købt en 14 centimeter lang køkkenkniv i varehuset. Den 70-årig kvinde kørte manden hjem til bopælen på Teglgårdsvej, hvor drabet umiddelbart efter fandt sted. Den 65-årige mand forklarede i retten i Hjørring mandag i sidste uge, at han erkendte at have stukket den 70-årige kvinde, men han nægtede sig skyldig i drab. Han forklarede i retten, at han aldrig havde haft til hensigt at dræbe kvinden. Umiddelbart efter han havde stukket kvinden med kniv i halsen, kontaktede han selv politiet. Manden skal dømmes for manddrab, der kan give fra 5 års fængsel til livstid. Der falder dom i sagen senere i dag.